અત્યાર સુધી અમારી વાત ચુપચાપ સાંભળતી મારી મોટી પુત્રી નીતિએ વાતમાં ઝંપલાવ્યું પ્રિયાને કહે, ”પણ મમ્મી ડેઈટિંગ વિષે જ કંઈ જાણતી નથી પહેલાં ડેઈટિંગ એટલે શું તે એને સમજાવ.” એના પપ્પા ઘરમાં હોત તો મહાભારત જ સર્જાયું હોત તે કદાચ બંને બહેનોને પહેલેથી જ ખબર હશે. મેં મારું (અ)જ્ઞાન દર્શાવ્યું, “ મને ખબર છે ! ડેઈટિંગ એટલે છોકરો અને છોકરી લગ્ન થઈ ગયા હોય તેમ સાથે હરે-ફરે અને પછી ન ફાવે તો લગ્નની ના પાડીને ઊભા રહે.” પ્રિયા કહેવા લાગી કે ના મમ્મી એવું નથી….વચ્ચે જ નીતિ કહે, “મમ્મીને એમ છે કે ડેઈટિંગમાં સેક્સ અનિવાર્ય છે હવે તું એની સાથે ફોડ પાડીને વાત કર. ’’તું જ કહે ને!” એમ જયારે મેં નીતિને કહ્યું ત્યારે “મારુ એ ગજુ નહીં” એમ કહી એણે ચાલતી પકડી. આટલું કહેતાં પણ એને તકલીફ પડી હશે કારણ કે તે જાણતી હતી કે મમ્મી જે વાતાવરણમાં ઉછરી છે તેમાં સેક્સની વાત કરાય જ નહી અને માબાપ સાથે તો ભૂલેચૂકે પણ નહી. પણ પ્રિયા પાસે ધીરજનો આજે ભંડાર હતો અને મારી તો એ વગર હાર જ હતી એટલે પ્રિયાએ જ ફરી તંતુ સાધ્યો. “એવું નથી મમ્મી… અમારી મિત્રતા આખી જિંદગી ટકી શકે તે માટે વિશ્વાસ કેળવવા અમે એકબીજાને નજીકથી ઓળખી શકીએ. અને મિત્ર તરીકે અત્યારે પણ ‘છૂટ’થી હરીએ ફરીએ અને એકબીજાને સમજીને સંભાળી શકીએ…. “ આમતેમ એણે મને ઘણું સમજાવ્યું પણ મારું સમગ્ર ધ્યાન ‘છૂટ’ શબ્દ પર કેન્દ્રીત હતું. એટલે મારે કેટલી છૂટ આપવી તે વિચારવા માટે મને મળેલ સમય મારે ગુમાવવો નહોતો. “જોઈશુ!” કહીને મેં તત્કાળ પૂરતી ચર્ચાની સમાપ્તી કરી.